Source: http://docplayer.hu/3020480-Phd-ertekezes-toth-gabor-attila.html
Timestamp: 2017-09-25 14:01:20
Document Index: 16427804

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'Bíróság ', 'Bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

PhD ÉRTEKEZÉS. Tóth Gábor Attila - PDF
PhD ÉRTEKEZÉS. Tóth Gábor Attila
Download "PhD ÉRTEKEZÉS. Tóth Gábor Attila"
1 PhD ÉRTEKEZÉS Tóth Gábor Attila MISKOLC 2009
2 MISKOLCI EGYETEM ÁLLAM- ÉS JOGTUDOMÁNYI KAR DEÁK FERENC ÁLLAM- ÉS JOGTUDOMÁNYI DOKTORI ISKOLA Tóth Gábor Attila TÚL A SZÖVEGEN ÉRTEKEZÉS A MAGYAR ALKOTMÁNYRÓL (PhD értekezés) A doktori iskola vezetője: Prof. Dr. Bragyova András A doktori program címe: A magyar állam- és jogrendszer; jogtudomány továbbfejlesztése; különös tekintettel az európai fejlődési tendenciákra Tudományos vezető: Prof. Dr. Bragyova András és Dr. Paulovics Anita Miskolc
3 Tartalomjegyzék I. RÉSZ Viták az alkotmánybírósági aktivizmusról Viták az alkotmány morális értelmezéséről Régi előfeltevések új távlatok...23 II. RÉSZ Eljárás és tartalom az alkotmányban Az alkotmányértelmezés körvonalai Az alkotmány betűi A dogmatika mestersége Az eredeti szándék nyomában Hagyományok fogságában Fejtetőre állított alkotmány Alkotmányon túli mércék Következtetések III. RÉSZ A tartalmi normák morális értelmezése MÉLTÓSÁG ÉS AUTONÓMIA A MÉLTÓSÁG LEBONTÁSA MÁS MORÁLIS OLVASATOK Az önmeghatározó normák morális értelmezése JOGÁLLAM DEMOKRÁCIA NÉPSZUVERENITÁS Az eljárási normák morális értelmezése VEGYES MÓDOSÍTÓ TÖRVÉNYEK ( SALÁTATÖRVÉNYEK ) JOGSZABÁLYTERVEZETEK VÉLEMÉNYEZÉSE TISZTESSÉGES JOGALKOTÁSI ELJÁRÁS Az alkotmány morális alapértékei ÉRTÉKEK RENDJE? JOGOK HIERARCHIÁJA?
4 ÉRTÉKEK LÁNCOLATA Egyenlők közössége EGYENLŐSÉG KÖZÖSSÉG TÁRSADALMI GYAKORLAT Következtetések IV. rész A helyes válasz OBJEKTIVITÁS KISZÁMÍTHATÓSÁG ÖNKORLÁTOZÁS SZOKÁSOK Jogösszehasonlítás Az utolsó szó IRODALOM A SZERZŐ KAPCSOLÓDÓ PUBLIKÁCIÓI ABSTRACT
5 I. RÉSZ 1. Viták az alkotmánybírósági aktivizmusról Magyarország két évtizede alkotmányos demokrácia. Az alaptörvény egyfelől utódja az 1848-as parlamentáris eszméknek és az 1946-os kisalkotmánynak, másfelől meghonosítója a modern nyugati alkotmányvédő intézményeknek. Preambuluma szerint az 1989-es alkotmánymódosítások a jogállamba való békés politikai átmenetet célozták, ám az akkor kialakított alapjogi rendszer és államszervezeti berendezkedés a Magyar Köztársaság hosszú távon is működőképes jogi fundamentuma lett. 1 A rendszerváltás kimunkálói abban állapodtak meg, hogy a választópolgárok szabad döntése alapján megalakuló demokratikus parlament dönthet majd az ország gazdasági, társadalmi viszonyairól és az alkotmányos keretekről. Ugyanakkor az átmenet megkívánta, hogy már a választások előtt ismerjék el a mindenkit megillető alapvető jogokat, és alakítsák ki azokat az eljárásokat és intézményeket, amelyek nélkül nincs alkotmányos demokrácia. Az első szabad választásokat követő években az alkotmány számos alkalommal módosult kisebb-nagyobb mértékben. A változtatások azonban nem érintették az alkotmány alapszerkezetét: a köztársasági formát, a Az értekezés szerkesztett, javított és bővített változata megjelenik nyomtatásban az Osiris Kiadó gondozásában második negyedévében. Hivatkozásra tekintettel a hozzáférhetőségre is a kiadói változatot javaslom. Köszönettel tartozom FRIDLI JUDITNAK, aki felvetette, hogy gondoljam át a jogalkotási eljárás alkotmányosságának alapkérdéseit. Ennek első eredményeit ismertettem az Eötvös Károly Intézet és a Társaság a Szabadságjogokért Parlamentarizmus és alkotmányosság című vitaülésén elhangzott előadásomban (Budapest, április 23.), majd némileg továbbgondolva megjelentettem Az eljárási alkotmányosság tartalma cím alatt (Fundamentum, 2004/3.). Hálás vagyok KIS JÁNOSNAK, aki a megkezdett vizsgálódások folytatására és kiszélesítésére ösztönzött, és kritikai észrevételeivel végig segítette munkámat. Köszönöm KOVÁCS KRISZTÁNAK, SÓLYOM PÉTERNEK és D. TÓTH BALÁZSNAK az inspiráló javaslatokat, a kézirat különböző részeihez fűzött megjegyzéseket és a tisztázó vitákat. A kézirat végső változatának kialakításához nagy segítséget jelentettek BENCZE Mátyás, GYŐRFI Tamás, JAKAB András és LÉVAY Miklós kritikai megjegyzései és javaslatai. Végül az értekezés témája miatt tájékoztatnom kell az olvasót arról, hogy 2000 és 2008 között KUKORELLI István alkotmánybíró tanácsadójaként dolgoztam. A vele és sok alkotmánybírósági munkatársammal végzett közös munka szintén hatással volt erre a dolgozatra. 1 Az alkotmány szilárdságáról és állandóságáról KIS János: A rendszerváltást lezáró alkotmány. Összefoglalóan MAJTÉNYI László MIKLÓSI Zoltán (szerk.): És mi lesz az alkotmánnyal? 5
6 demokratikus berendezkedést, a versengő pártok közötti szabad választást, a parlamenti képviselet elsőbbségét, az alkotmányvédő intézmények súlyát és a védett emberi jogokat. A köztársaság első éveiben nem az új alkotmány tartalmáról alakult ki konszenzus, hanem arról, hogy más alkotmányos alapszerkezet nem élvez széleskörű támogatást. Az alkotmány az elmúlt húsz évben egyúttal alkalmasnak bizonyult arra, hogy a kiegészítések nyomán megjelenítse a politikai rendszer nélkülözhetetlen átalakításait: a tanácsrendszer helyett létrejöttek a demokratikus helyi önkormányzatok, jelentősen átalakult az igazságügy és a haderő szabályozása, az alkotmány igazolja a csatlakozást az Európai Unióhoz, és így tovább. Bár néhány régről maradt vagy később bekerült paragrafus háttérelgondolásával és szövegezésével szemben könnyű bírálatokat megfogalmazni, az alkotmány alapszerkezete állja az idő próbáját. 2 A köztársaságnak, a többpártrendszernek, a képviseleti demokráciának és az alkotmányos garanciáknak nincs vitaképes alternatívája. Az alkotmányos intézmények megszilárdításában és az alkotmány tartalmának kifejtésében az első években az Alkotmánybíróság töltött be meghatározó szerepet. A testület jelentős határozatai mára beépültek az egyetemi oktatásba és serkentették a jogtudományi vizsgálódásokat. 3 Az alkotmánybíráskodási tantételek egyik csoportja az alkotmány egyes rendelkezéseihez kapcsolódik, azok tartalmát bontja ki. Alkotmányértelmező határozatok állapították meg, hogy mit jelent az alaptörvény demokratikus jogállam kategóriája, mi a bírói függetlenség értelme, mi tartozik az alkotmány védte véleményszabadság körébe, és így tovább. Az értelmezett alkotmány így számos nemzetközi jogi és külföldi jogintézménnyel gazdagodott. Jelentős részben a testület gyakorlata révén honosodtak meg a nyugati alkotmányosság olyan alapelvei, mint például a hatalommegosztás és az állam semlegessége, valamint az alapjogkorlátozás 2 Az alkotmányszöveget érintő bírálatok többsége dekonstruktív: egy-egy kifejezés vagy rendelkezés hibás megfogalmazására mutat rá. A kevés kivétel egyike az a monográfia, amelyik az ügyészség fennmaradt státuszát és a rendszerváltás utáni igazságügyi reform ellentmondásos eredményeit elemzi. HACK Péter: A büntetőhatalom függetlenséges és számonkérhetősége. 3 Vagyis a gyakorlat fejlesztette az elméletet. Az új alkotmányjog szükségességéről szól BRAGYOVA András: Az új alkotmány egy koncepciója, 12, 19. A megújított és rendszerezett alkotmányjog hiányát említi SÓLYOM László: Pártok és érdekszervezetek az alkotmányban, 7. 6
7 Strasbourgban és Karlsruhéban is kulcsfontosságú szükségességi és arányossági vizsgálata. 4 A szólásszabadságról hozott ítéletekben felbukkant a New York Times szabály 5 és a clear and present danger teszt, 6 az emberi méltósághoz való jog személyiségvédelmi funkcióját a német allgemeine Handlungsfreiheit importjával teremtette meg az Alkotmánybíróság. 7 Mindemellett számos egyedi megoldás is színesítette az ítélkezési gyakorlatot, közülük a halálbüntetés eltörlése melletti újszerű érvek Dél-Afrikától Albániáig más államok számára is példaként szolgáltak. 8 Az alkotmány egyes rendelkezéseinek kibontása mellett a testület gyakran implicit módon kialakította azokat az eszközöket és módszereket, amelyekkel a törvényben biztosított hatáskörein belül megválaszolja a felmerült alkotmányossági kérdéseket. Alkotmányértelmezési módszerek, hatásköri önértelmezések, eljárási stratégiák sokfélesége található meg az ítéletekben. Hamar megjelent az elnevezésében olasz eredetű élő jog elemzése, felbukkant az egyesült államokbeli politikai kérdés doktrína, 9 elterjedt a német megoldással rokon alkotmánykonform értelmezés és alkotmányos követelmény meghatározása, valamint a szoros összefüggés vizsgálata. 10 Mindezek a testület határozatain keresztül váltak részévé a magyar alkotmányjognak. Az alkotmányossági ítélkezés tartalmi és módszertani elemeivel is összefüggésben áll az Alkotmánybíróság aktivizmusának kérdése. A rendszerváltozást követő első évtized alkotmányjogi vitáiban jelentős részben 4 MCBRIDE, Jeremy: The Necessity Test in the Jurisprudence of the Hungarian Constitutional Court and the European Court of Human Rights, 157. GRABITZ, Eberhard: Der Grundsatz der Verhältnismässigkeit in der Rechtsprechung des Bundesverfassungsgerichts, New York Times v. Sullivan, 376 U.S. 254 (1964). SÓLYOM László: Az alkotmánybíráskodás kezdetei Magyarországon, 221, 481. KOLTAY András: A New York Times v. Sullivan-szabály és hatóköre Magyarországon, Schenck v. United States, 249 U.S. 47 (1919). SÓLYOM László: Az alkotmánybíráskodás kezdetei Magyarországon, 481. SAJÓ András: A szólásszabadság kézikönyve, DUPRÉ, Catherine: Importing the law in post-communist transitions. 8 A Dél-afrikai Köztársaságban: The State v. T. Makwanyane and M. Mchunu, CCT/3/94, Judgment of 6 June Litvániában: VAICAITIS, Vaidotas: The Constitutional Court of the Republic of Lithuania and the Death Penalty. A litván Alkotmánybíróság határozatával (Case No. 2/98. Judgment of 9 December 1998.) rokon az ukrán (Case No. 11-rp/99. Judgment of 29 December 1999.) és az albán Alkotmánybíróság döntése (Case No. 65. Judgment of 10 December 1999.) 9 PACZOLAY Péter: Könyörtelen bírói hatalom? SÓLYOM László: Az Alkotmánybíróság hatáskörének sajátossága,
8 az aktivizmushoz való viszony határozta meg az egyes felfogásokat, álláspontokat. Az eredetileg az Egyesült Államok Legfelső Bíróságának tevékenységét elemző írásokban használt fogalomnak nincs egységes meghatározása. A szakcikkekben és a bírák érvelésében is elterjedt kifejezés a legtöbbször rosszallást jelez: a bíróság elszakadt az alkotmány szövegétől, figyelmen kívül hagyta a precedenst, elfogadhatatlan értelmezési módszert alkalmazott, behatolt a törvényhozás területére, vagy egyszerűen csak olyan döntést hozott, amellyel a bíráló politikai okokból nem ért egyet. Az alkotmánybíráskodás néhány ellenzője magát az intézményt, a törvények alkotmányossági felülvizsgálatát is aktivizmusnak tartja. Mások például Antonin Scalia, az Egyesült Államok tekintélyes legfelső bírósági bírója számára a fogalom egyszerűen nem jelent semmit. 11 Tehát az aktivizmus körüli elméleti viták két síkon zajlanak. Az egyik kérdés, hogy egyáltalán elfogadható-e a törvények alkotmányossági felülvizsgálata. A másik, hogy milyen terjedelmű és módszerű lehet az alkotmányossági kontroll. Az előbbi probléma azokban az országokban kap nagyobb figyelmet, ahol a rendes bírósági szervezeten belül kezdődött el a törvények bírói felülvizsgálata (pl. Egyesült Államok, Kanada, Ausztrália, Izrael, India). 12 Újabban idesorolható az Egyesült Királyság is, ahol a parlamenti szupremácia hagyományosan kizárta az alkotmánybíráskodást, de a Human Rights Act elfogadásával az alapjogi katalógus alkalmazandó, törvények felett álló szabályozásnak számít. A huszonegyedik század első évtizedében alig található demokratikus ország, ahol nincs olyan rendes bírói vagy elkülönült intézmény, amelyik értelmezi és akár a törvényekkel szemben is érvényre juttatja az alkotmányt. 13 Ezért az aktivizmus-viták egyre inkább a második kérdésre, a módszertani megoldásokra összpontosulnak. 11 KMIEC, Keenan D.: The Origin and Current Meaning of Judicial Activism, Az újabb irodalomból lásd GOLDSWORTHY, Jeffrey (ed.): Interpreting Constitutions; WALUCHOW, W. J.: A Common Law Theory of Judicial Review: The Living Tree. 13 Az intézményi megoldásokat összehangoló Velence Bizottságot 1990-ben 18 európai állam hozta létre, és 2002-től már négy földrészről több mint 60 állam küld jelentéseket az alkotmányértelmezési gyakorlatról. 8
9 Számos más államhoz hasonlóan Magyarországon az alkotmány hívta életre az Alkotmánybíróságot, és felhatalmazta a jogszabályok alkotmányossági felülvizsgálatára. Az első években követett joggyakorlata nyomán az aktivizmus kifejezés hamar megjelent a hazai alkotmányjogi közbeszédben. A testület megszüntette a halálbüntetést és az általános személyi számot, kiterjesztette a szólásszabadságot, keretek között tartotta az igazságtételi törekvéseket, meghúzta a köztársasági elnök és a végrehajtó hatalom jogkörei közötti határvonalat. Az alapjog-kiterjesztő határozatokat számos szerző élesen bírálta, az aktivizmus majdhogynem szégyenbélyegként jelent meg a jogi irodalomban. A kritikák megfogalmazói, mindenekelőtt Pokol Béla, Takács Albert és Törő Károly leginkább azt kifogásolták, hogy az Alkotmánybíróság olyan következtetéseket von le az alkotmány többféleképpen értelmezhető, absztrakt elvi tételeiből, amelyek törvények megsemmisítését eredményezik. A testület kialakulóban lévő gyakorlatát parttalannak és a demokratikus elvekkel ellentétesnek tekintették. 14 Később a kifejezés használata széleskörűen elterjedt, és gyakran kritikai él nélkül, leíró értelemben használták. Az említett bírálók ugyan nem írták körül, hogy pontosan mit és miért sorolnak az aktivizmus körébe, a kifogásolt alkotmánybírósági megoldások mégis elkülöníthetők. A kérdéskör átfogó elméleti elemzésére először Győrfi Tamás vállalkozott, 15 őt eltérő megközelítéssel Kis János követte. Kis rendszerezése szerint hatásköri aktivizmusnak minősül, ha a testület olyan eljárásba kezd, vagy olyan döntést hoz, amelyre az Alkotmánybíróságról szóló jogszabályok nem hatalmazzák fel, továbbá ha olyan jogszabályok alkotmányosságát is bevonja a vizsgálatba, amelyeket az indítványozó nem kifogásolt. Az alkotmányértelmezési aktivizmusnak nevezett kifogások lényege, hogy az Alkotmánybíróság nem alkalmazza, hanem úgymond módosítja vagy kiegészíti az alkotmányt, illetve hogy az alkotmányban kifejezetten nem szereplő szabályok felállításával méri össze a vizsgált 14 POKOL Béla: Az alapjogok és az alapjogi bíráskodás; POKOL Béla: Aktivista alapjogász vagy parlamenti törvénybarát? TAKÁCS Albert: Az alkotmányosság dilemmái és az Alkotmánybíróság ítéletei. TÖRŐ Károly: Az alkotmánybíráskodás és a láthatatlan alkotmány. 15 GYŐRFI Tamás: Az Alkotmánybíróság politikai szerepe. 9
10 jogszabályt. A politikai elfogultságból következő aktivizmusról akkor beszélhetünk, ha a testület politikai indítékok alapján részrehajló döntést hoz. 16 Mindeközben az aktivizmus vádjára több alkotmányjogász az aktivizmus helyeslésével és nyílt felvállalásával válaszolt. Széles körben vált meghatározóvá a meggyőződés, hogy az alkotmánybíráskodás során az alapjogi aktivizmus helyeselhető, másfajta aktivizmus viszont elvetendő. A tantétel hazai ősforrása Sólyom Lászlónak, az Alkotmánybíróság első elnökének egy 1992-ben közölt cikkében található: az Alkotmánybíróság aktivizmusa az alapjogokra vonatkozik. Az Alkotmány alapjogi része nemzetközi egyezmények szövegét vette át, ami azt jelenti, hogy egy minimális közös nevezőt képvisel, amely a nemzetközi konvenció minden aláírójának elfogadható volt. Az Alkotmánybíróságnak feladata az, hogy ezt a követelményszintet megemelje. ( ) Míg az alapjogokat az Alkotmánybíróság kiterjesztően értelmezi, rendkívül merev és korlátozó ott, ahol az alkotmányban lefektetett államszervezetről van szó, tehát az új államszervezet beállásának hatásköri vitái során. 17 Sólyom később nem szűkítette le a helyeselhető aktivizmust az alapjogokra, 18 és a testület néhány államszervezeti ügyben hozott jelentős határozatát éppen aktivizmusuk miatt bírálta a szakirodalom, 19 valamint különvélemény formájában a kisebbségben maradt alkotmánybírák. 20 Ennek ellenére az alapjogi aktivizmus jó, másfajta aktivizmus rossz hitvallás Sólyom korábbi megközelítése alapján széles körben elterjedt. Az alkotmánybírák közül 16 KIS János: Alkotmányos demokrácia, SÓLYOM László: Az Alkotmánybíróság önértelmezése, ; SÓLYOM, László: Introduction to the Decisions of the Constitutional Court of the Republic of Hungary, Az elméleti kérdés abban áll, hogy az alkotmány vajon hézag nélküli és ellentmondásoktól mentes rendszert alkot-e, illetve, hogy kinek a feladata az összhang hiánya esetén a rendszer egységének helyreállítása. Az Alkotmánybíróság is, vagy kizárólag az Országgyűlés jogosult-e erre. Az Alkotmánybíróság többségének álláspontja szerint az alkotmány egységes és ellentmondásoktól mentes rendszer. SÓLYOM László: Az alkotmánybíráskodás kezdetei Magyarországon, Az aktivizmus nekem azt jelenti, hogy a bíróság a határesetekben is vállalja a döntést. MIHALICZ Csilla interjúja Sólyom Lászlóval, Például HALMAI Gábor: Merre tovább, Alkotmánybíróság? ; HALMAI Gábor: Népszavazás és alkotmánybíráskodás a politika és jog határán, ; HALMAI Gábor: Az aktivizmus vége? ; SAJÓ András: A láthatatlan alkotmány apróbetűi: a magyar Alkotmánybíróság első ezerkétszáz napja, ; SAJÓ András: Az önkorlátozó hatalom, Először: 48/1991. (IX. 26.) AB határozat, Kilényi Géza, Schmidt Péter és Vörös Imre különvéleménye, ABH 1991,
11 vállaltan ezt a felfogást igyekezett követni Kukorelli István, és erre mutatott nyitottságot Holló András, a testület harmadik elnöke. Kukorelli így fogalmazott: Az aktivizmus nézőpontjából határozottan különválasztanék két alkotmányi normatípust: az alkotmánynak a hatalomgyakorlásról és az államszervezetről (a hatalmi ágakról) szóló normáinál kitenném a behajtani tilos táblát. A civil résznél (pl. az alapjogoknál) szabadabb a jogfejlesztő szerep. 21 Holló ehhez hasonlóan érvelt: Egy alkotmánybírónak mindenképpen feladata, hogy az elvont jogok tartalmát kibontsa. ( ) Amíg ilyen absztrakt tételeket fogalmaz meg az alkotmány, addig az Alkotmánybíróságnak ki kell mondania, ami lelkiismerete szerint ezekből kikövetkeztethető. ( ) Az emberi méltósághoz való jogból éppúgy kiolvasztható az önrendelkezési jog, mint a magánszférához, a személyiség kibontakoztatásához, vagy a névviseléshez való jog. Ezt lehet ugyan alapjogi aktivizmusnak nevezni, de ha nem ezt tette volna az Alkotmánybíróság, akkor el kellett volna utasítania az indítványozókat idáig pedig nem tudok eljutni. 22 A gondolat később is népszerű maradt. Mi sem tükrözi ezt jobban, mint az, hogy Paczolay Péter, az ötödik alkotmánybírósági elnök első nyilatkozatában meghirdette: Ott kezdem, hogy az alkotmányos alapjogok tekintetében én a testület aktivistább szerepvállalását is elképzelhetőnek tartom, ezzel szemben a közjogi döntések esetében inkább az önmérséklet híve vagyok. 23 Jellegzetes egybeesés, hogy ebben az időben jelent meg a strasbourgi Emberi Jogok Európai Bíróságának első magyar bírájáról szóló, nagy vihart kavart tanulmány. A Baka András tizenhat évi ítélkezési gyakorlatát összegző munkájában Straub Dániel úgy foglalt állást, hogy a bíró tartózkodott az igazán konfliktusos ügyekben 'előremutató' álláspontot képviselni. Más 21 KUKORELLI István előadása Az Alkotmánybíróság a jogállam szolgálatában című tudományos tanácskozáson. Janus Pannonius Tudományegyetem ÁJK, Pécs, március 29. [kézirat]. Államszervezeti kérdésekben én nem lennék aktivista, a közjogi berendezkedést, az államigazgatási kérdéseket tekintve semmiképpen sem. [ ] Ez az alkotmányozó feladata. Adóügyekben, az állampolgári jogokat illetően nem tartom kizártnak a jogfejlesztő tevékenységet. KUKORELLI István: Tradíció és modernizáció a magyar alkotmányjogban, Halmai Gábor Tordai Csaba: Alkotmánytisztelő pozitivista vagyok, 58. Vö. HOLLÓ András: Aktivizmus és passzivizmus az Alkotmánybíróság gyakorlatában, Heti Világgazdaság, július 5. 11
12 szavakkal: ( ) emberi jogi 'aktivizmussal' biztosan nem vádolható. 24 Tehát a kezdeti vádszó az említett idézetekben a visszájára fordult, és pozitív értéktartalmú kifejezésként jelent meg: az alapjogi aktivizmus helyeselhető, így az teszi rosszul, aki nem aktivista. Persze többről van szó, mint egyszerű címkéről. A hazai jogirodalomban hosszú ideig Halmai Gábor képviselte a legkövetkezetesebben azt az álláspontot, amely szerint az alapjogi ügyek tartalmi elbírálásakor indokolt az alkotmány absztrakt, morális rendelkezéseinek értelmezése, és ennek eredményeként az alapjogok széles körű védelme, de az államszervezeti és a jogalkotási eljárási kérdések megválaszolásakor az alkotmánybírák nem távolodhatnak el az alkotmány írott szövegétől. Ezzel együtt Halmai Gábor azt is következetesen kifogásolta, ha az Alkotmánybíróság kiterjesztően értelmezi saját hatáskörét. 25 Az aktivista krédó sokak számára iránytűként szolgál az alkotmányossági döntések megítélésénél, s ez megmutatkozik a magyar Alkotmánybíróság határozatait ismertető és értékelő számos írásban. A hazai elemzők 2003-ban és 2004-ben különös figyelmet fordítottak a testület néhány egymást követő ítéletére, melyek közé tartozott az úgynevezett Mécs-bizottság létrehozatalának és működésének alkotmányosságáról szóló határozat; 26 a köztársasági elnök vétójogának alkotmányos feltételeit értelmező határozat; 27 az úgynevezett kórháztörvény elfogadásának alkotmányosságát elbíráló határozat; 28 a legfőbb ügyész és az Országgyűlés viszonyát szabályozó alkotmányi rendelkezéseket értelmező határozat; 29 valamint a sajtóban lex Szászként emlegetett, egyebek 24 STRAUB Dániel: Az első magyar bíró Strasbourgban, Egyetértek ( ) az alkotmány morális értelmezésével, és legalábbis az Alkotmánybíróság működésének kezdetén elengedhetetlennek tartottam a hatáskörök kiterjesztő értelmezését; ez azonban az első kilencéves ciklus lezárultával már több hátránnyal jár, mint előnnyel. HALMAI Gábor: Az aktivizmus vége? 24. Az egyes alapjogi ügyekben való alkotmányértelmezésről lásd HALMAI Gábor: Hátramenetben az alapjogvédelem?; HALMAI Gábor: Hátrányos passzivizmus; HALMAI Gábor: Egyén- és állampárti alkotmánybírák /2003. (XI. 5.) AB határozat, ABH 2003, /2003. (XII. 15.) AB határozat, ABH 2003, /2003. (XII. 15.) AB határozat, ABH 2003, /2004. (II. 17.) AB határozat, ABH 2004,
13 mellett a Pénzügyi Szervezetek Állami Felügyeletét átalakító törvényről hozott határozat. 30 Halmai Gábor, 31 Hanák András, 32 Straub Dániel 33 és némileg eltérő szemlélettel D. Tóth Balázs 34 ezekkel a döntésekkel kapcsolatban azt kifogásolta, hogy a testület államszervezeti ügyekben, illetve eljárási kérdésekben nem gyakorolt kellő önkorlátozást. Halmai Gábor úgy összegezte álláspontját, hogy az elemzett alkotmánybírósági határozatok nem ( ) az alapjogi, hanem a sokkal kevésbé kívánatos államszervezeti, illetve hatásköri aktivizmus megnyilvánulásaként értékelhetők, és az államszervezeti és hatásköri aktivizmusra utaló jelek kiszámíthatatlanná teszik az alkotmányos kormányzás kereteit. És ha valami, akkor ez bizonyosan sérti a jogállamiság részét képező jogbiztonságot, amit az Alkotmánybíróság hivatott védeni határozataival. 35 Az elemzések hatásköri aktivizmus megnyilvánulásának ( hatáskörök túllépésének ) minősítették a Mécs-bizottságról szóló határozatot, mert az eljárás alapjául szolgáló alkotmányjogi panasz befogadásának hiányoztak a törvényi feltételei. 36 Szintén hatásköri aktivizmusnak tartották a legfőbb ügyész alkotmányjogi státuszáról hozott döntést, amelyben a testület az indítványozó által fel nem vetett kérdéseket is megválaszolt. 37 Ebben a koordinátarendszerben az Alkotmánybíróság alapjogvédelmi hatásköreinek kiterjesztése mint hatásköri aktivizmus elvetendő, de az egyes hatáskörökben 30 7/2004. (III. 24.) AB határozat, ABH 2004, HALMAI Gábor: Csúszós lejtő; HALMAI Gábor: Két kérdés, négy válasz; HALMAI Gábor: Államszervezeti és hatásköri aktivizmus? HANÁK András: A káposzta is jóllakott és a kecske is megmaradt. 33 STRAUB Dániel: A lex Szász az Alkotmánybíróság előtt. 34 D. TÓTH Balázs: Érettségi követelmények, HALMAI Gábor: Államszervezeti és hatásköri aktivizmus? HALMAI Gábor: Államszervezeti és hatásköri aktivizmus? 102. D. Tóth Balázs hivatkozott cikkében hasonló kifogást fogalmazott meg a Mécs-bizottság döntéssel kapcsolatban, de ő elsősorban a bírósági hatáskör elvonásában látta a döntés legfőbb hibáját. 37 HALMAI Gábor: Államszervezeti és hatásköri aktivizmus? Hanák András hivatkozott cikkében ugyanezt a kifogást hozta fel a lex Szász-döntéssel kapcsolatban. 13
14 legitim módon eljárva, az alkotmány értelmezése során az alapjogi aktivizmus elfogadható. 38 A bírálók másik céltáblája az államszervezeti és a jogalkotási eljárási kérdések vizsgálatakor megnyilvánuló alkotmányértelmezési aktivizmus volt. E tekintetben két, jól elkülöníthető kritikát olvashattunk ki a cikkekből. Az egyik szerint az Alkotmánybíróság alkotmányos rangra emelt törvénybe vagy éppen országgyűlési határozatba foglalt eljárási szabályokat, és így a testület a nem alkotmányos jelentőségű szabályokkal felhígíthatja az alkotmányt. Az elnöki vétó és a kórháztörvény vizsgálatakor nem az alkotmányban olvasható rendelkezést, hanem csak a házszabálynak a törvény érdemi újratárgyalására vonatkozó szabályait sértette meg az Országgyűlés, a legfőbb ügyész státusza kapcsán pedig a testület az ügyészségről szóló törvényből vezette le a politikai felelőtlenség tételét. Az írások hol kimondva, hol kimondatlanul egy másik állítást is magukba foglaltak, mely szerint az alkotmánybírák nemcsak az alacsonyabb szintű jogszabályok jelentéktelen technikai rendelkezéseit nem tekinthetik alkotmányos szintű szabálynak, hanem az is veszélyes, ha az alkotmánybírák mégoly helyes államszervezeti elképzeléseiket alkotmányos elvek rangjára emelik. 39 Az én olvasatomban Halmai Gábor amellett érvelt, hogy az alkotmány szó szerinti szövegén túlmenő alkotmányértelmezésnek elsősorban az alapjogokkal kapcsolatos tartalmi ítélkezés során lehet szerepe, míg a jogalkotási eljárás és az államszervezet alkotmányossági megítélésekor a testület szigorúan kötve van az alkotmány szövegéhez. Tulajdonképpen ezekben az állításokban köszön vissza az alapjogi aktivizmus igen másfajta aktivizmus nem hitvallás. Az alapjogi aktivizmust preferáló alkotmányelméleti megközelítés nem hazai jellegzetesség. A magyarországi demokratikus átalakulás idején meghatározó irányvonalnak számított mintaként tisztelni az egykor Earl Warren főbíró 38 A Mécs-bizottság-döntést amiatt érte bírálat, mert a testület az alkotmányjogi panasz elbírálására vonatkozó, tehát a leginkább alapjogvédelmi hatáskört értelmezte kiterjesztően (vagyis az indítványozó magánszemélynek kedvezően). 39 HALMAI Gábor: Államszervezeti és hatásköri aktivizmus?
15 vezette amerikai Legfelső Bíróság alapjogvédő joggyakorlatát. Az aktivizmus fénykorának tartott időszaktól kezdve látszólag két filozófia vetélkedése határozza meg az alkotmánybíráskodást: az elméleti vitákban és a bírósági testületekben a bírói aktivizmus és a bírói önkorlátozás képviselői állnak szemben egymással. Négy évtized távlatából úgy látszik, hogy Warren főbíró visszavonulása után William Rehnquist megszólalása volt a nyitánya annak a máig ható teoretikus és jogalkalmazási mozgalomnak, amely elutasítja az alapjog-kiterjesztést. 40 És ez a reakció hívta életre Ronald Dworkinnak az aktivistának nevezett alkotmányszemléletet védelmező és továbbgondoló elméletét. 41 Tanulságos ugyanakkor az is, hogy az utóbbi időben sokat változott az amerikai Legfelső Bíróság ítélkezési gyakorlata, sőt 2006-ban jelentős fordulat következett be: John Roberts főbíró kinevezését követően sorozatosan jelentek meg 5-4-es többséggel olyan határozatok, amelyek nyíltan vagy burkoltan felülírták a korábbi évtizedekben kimunkált precedenseket a legfontosabb alapjogi (etnikai támogató programok, politikai szólásszabadság, abortuszjog stb.) és hatalommegosztási (tagállamok kontra föderáció) kérdésekben. A változás paradoxona, hogy az újabb ítélkezési gyakorlat ugyanúgy az aktivizmus szégyenbélyegét kapta meg, mint a korábbi évtizedek teljesen ellentétes irányú jogfejlesztése. 42 Ez a hullámzás igen kártékony hatású, de nem rombolja le azt a képet, hogy az alkotmánybíráskodás a többségi hatalomgyakorlással szembeni jogvédelem mentsvára. Bár akadtak ellenzők is, 43 az alapjogvédelem nyugati mintáinak magyarországi átvételét a külföldi szerzők többsége ösztönözte és helyeselte. 44 A határtalan és igazolatlan közhatalmi önkénytől szabadulni igyekvő, az 40 REHNQUIST, William H.: The Notion of a Living Constitution. 54 Texas Law Review 693 (1976). 41 DWORKIN, Ronald: A Special Supplement: The Jurisprudence of Richard Nixon. A vitákat összegezi BARBER, Sotirios A. FLEMING, James E.: Constitutional Interpretation, DWORKIN, Ronald: The Supreme Court Phalanx. 43 HOLMES, Stephen: Back to the Drawing Board. 44 ACKERMAN, Bruce: The Future of Liberal Revolution, ; ZIFCAK, Spencer: Hungary s Remarkable, Radical, Constitutional Court; SCHEPPELE, Kim Lane: The New Hungarian Constitutional Court, 81-82; SCHWARTZ, Herman: The Struggle for Constitutional Justice in Post- Communist Europe. Összefoglalóan: PROCHÁZKA, Radoslav: Mission Accomplished; BOULANGER, Christian: Europeanisation Through Judical Activism? 15
16 alkotmánybíráskodással ismerkedő államok számára inspiráló példa volt az alapjogok kiterjesztő értelmezésével azonosított aktivizmus. Így sokak véleményével cseng össze Arató András állásfoglalása az alkotmánybíráskodás első éveiről: az értelmezési aktivizmus volt az egyetlen eszköz, amellyel az alapjogok hatásos, többségielv-ellenes védelme magyar körülmények között gyakorolható volt. 45 Ugyanakkor nem feledkezhetünk meg arról, hogy a bírálók oldaláról az aktivizmus vádként fogalmazódott meg: a testület kiterjeszti hatáskörét (hatásköri aktivizmus), az értelmezéskor kibővíti, módosítja az alkotmányt (értelmezési aktivizmus), vagy részrehajlóan beavatkozik a kormányerők és az ellenzék közötti politikai küzdelmekbe (politikai aktivizmus). A vádakkal szemben nem képviselhető, nem védhető álláspont, hogy alapjogi kérdésekben megengedett túlterjeszkedni a hatáskörökön, módosítani az alkotmány értelmét, vagy politikailag elfogult döntést hozni. Az alapjogi aktivizmus hívei tehát valójában nem az aktivista módszereket és megoldásokat fogadják el, hanem csak azt állítják, hogy más módszerekkel kell értelmezni az alkotmány alapjogi rendelkezéseit, mint az államszervezeti normákat. Olyan módszerekkel, amelyek az államszervezeti ügyekben nem megengedettek, de nem járnak az alkotmány átírásával vagy a hatáskörök kibővítésével. Másképpen fogalmazva: nem az a kérdés, hogy létezik-e helyes aktivizmus, hanem az, hogy valóban az alkotmány kiszélesítésével vagy átfogalmazásával egyenértékűek-e azok a megoldások, amelyeket az alapjogi aktivisták elfogadnak. A másik felülvizsgálatra szoruló állítás, hogy ezek a módszerek csak az alapjogi ügyekben alkalmazhatók. A dilemma úgy is összegezhető, hogy mi a különbség az alapjogi és az államszervezeti ügyek elbírálása között. 45 ARATÓ András: Civil társadalom, forradalom és alkotmány
17 2. Viták az alkotmány morális értelmezéséről Az aktivizmus-vádnak létezik egy sajátos, az alapjogi ügyekhez kötődő eleme, amelyet nem érintettek az államszervezeti és hatásköri kérdésekkel foglalkozó szakcikkek. Az aktivizmus ellenzői elfogadhatatlannak tartották, ha az Alkotmánybíróság az alkotmány elvont morális elvet tartalmazó rendelkezésére (mint például az emberi méltósághoz való jog és a jogegyenlőség) alapozza az ítéletét, vagy az alkotmányban kifejezetten nem rögzített morális elveket von be az értelmezési folyamatba. Felfogásuk szerint az Alkotmánybíróság nem hozhat döntéseket az alkotmány szövegén inneni és túli erkölcsi kategóriák alapján, mert ezek a nyitott elvek, posztulátumok nincsenek megfelelő jogdogmatikával ellátva. Tulajdonképpen az aktivizmus bírálói az ilyenfajta morális értelmezés ellen hadakoztak leginkább. 46 Az elmúlt közel két évtizedben alapvetően két vita rajzolta ki az egymással rivalizáló alkotmányelméleti álláspontokat. A Pokol Béla aktivizmus-vádjára először válaszoló Halmai Gábor védelmébe vette a morális alapjogi aktivizmust. Álláspontját így foglalta össze: az alkotmányjogi pozitivista felfogással szemben, mely az alkotmánybíróság tevékenységét kizárólag az alaptörvény betűjéhez köti, magam Dworkin felfogását vallom. Dworkin szerint az alkotmány nem konkrét szabályok lajstroma, hanem elvek chartája, melyet koherens rendszerben kell értelmezni, és érvényre juttatni. Ebből pedig az következik, hogy a bíráknak a konkrét eseteket nem egyszerűen az alkotmány betűi, hanem az alkotmány absztrakt klauzulái alapján megállapított elvek alapján kell eldönteniük. Az ilyen elvekre alapozott érvelés értelmében vett aktivizmus tehát aligha iktatható ki az alkotmánybíráskodásból. 47 Ebből a nézőpontból a magyar alkotmánybíráskodás első éveiben megszületett jelentős alapjogi ítéletek: a halálbüntetés eltörlése, az adatvédelem, a szólásszabadság és a vallásszabadság alapjairól hozott határozatok stb. a 46 POKOL Béla: Az alapjogok és az alapjogi bíráskodás, 85.; POKOL Béla: A jog szerkezete, ; TÖRŐ Károly: Az alkotmánybíráskodás és a láthatatlan alkotmány. 47 HALMAI Gábor: A véleményszabadság határai, Halmai itt két Dworkin-szöveget jelöl meg mintaadóként: DWORKIN, Ronald: A megőrzött közép; DWORKIN, Ronald: Taking Rights Seriously. 17
18 morális értelmezés térnyerését látszottak igazolni. Úgy tűnt, a morális értelmezés alapjog-védelmet eredményez. A másik elméleti vita középpontjában Pokol Bélának az alapjogi rétegről kifejtett felfogása állt. Eszerint az alapjogok szemben a jog szabályrétegével absztrakt jogelvek. Az alapjogok dogmatikai tisztázását nem a jogtudomány és a bírói gyakorlat végezte el hosszú idő alatt, hanem az ideológiai alkotmánybíráskodás során körvonalazódik ezeknek a jogelveknek a tartalma. Az elvek és szabályok e fajta megkülönböztetése miatt Győrfi Tamás bírálta az alapjogi rétegről kifejtett elméletet: álláspontja szerint nemcsak az alapjogokat tartalmazó rendelkezésekre, hanem más jogterületek egyes normáira is igaz, hogy absztraktak és nem konkluzív természetűek. Az alapjogokat nem elvi minőségük különbözteti meg a többi normától, hanem tartalmuk és a jogforrási hierarchiában elfoglalt helyük. 48 Az alapjogi rétegről szóló tanok másik kritikusa, Kis János amellett érvelt, hogy összeegyeztethető a demokrácia elveivel a parlament által választott alkotmánybírák által végzett alkotmánybíráskodás, azon belül az alkotmányértelmezés. Kis felhívta a figyelmet arra, hogy az alapjogok dogmatikai tisztázását nem végezheti el egyedül a jogászi szakma, mert az ellentétben az Alkotmánybírósággal nem rendelkezik semmiféle demokratikus felhatalmazással. A jogtudományi elemzések kacsolódhatnak az alkotmánybíráskodási gyakorlathoz, de nem helyettesíthetik azt. 49 Az alapjogok morális értelmezéséről szóló hazai viták hasonló szempontokat tartalmaznak, mint a dworkini megközelítéshez közvetlenül kapcsolódó külföldi elemzések. Például Sajó András kifejezetten elismeri, hogy az alkotmányban erkölcsre utaló kifejezések tűnnek elő (ezt Pokol sem vonja kétségbe), s a jog valamiféle erkölcsi minimumot testesít meg, ugyanakkor arra figyelmeztet, hogy az erkölcsi diktátumok képében megjelenő nyílt hatalmi logika vagy magánérdek csak akkor kerülhető el, ha az etikailag 48 GYŐRFI Tamás: Az Alkotmánybíráskodás politikai karaktere, A vita összegezése GYŐRFI Tamás: Pokol Béla és a gyakorlati filozófiai jogelmélet kritikája; POKOL Béla: A többrétegű jog elmélete: válasz a kritikára. 49 KIS János: Alkotmányos demokrácia,
19 színezett kifejezések jól kiszámítható dogmatikai tartalmat kapnak. 50 Ez a tartózkodó megközelítés Cass R. Sunstein felfogásával rokonítható, aki kifejezetten óv attól, hogy a bírák elvek fórumának tekintsék az alkotmánybíráskodást, mert szerinte a morális érvelés csökkenti a jog hatékonyságát, működőképességét. 51 Mindazonáltal a morális értelmezés körüli viták nem írhatók le a jogpozitivista felfogás és a természetjogi szemlélet összeütközéseként. A morális értelmezést pártoló alkotmányjogászok is többféleképpen vélekednek arról, hogy ez a fajta értelmezés a jogpozitivizmuson belül marad-e. Holló András kifejezetten a természetjoghoz kapcsolta az alapjog-értelmezést: a hatalomgyakorlás alkotmányos ellenőrzése elsősorban jogpozitivista szemléletet, az alapjogvédelem pedig elsősorban vagy legalábbis hangsúlyosan természetjogi szemléletet kíván. 52 Kis János a természetjogon innen, de a hagyományos értelemben vett jogpozitivizmuson túl jelöli ki az alapjog-értelmezés határát. Ez a megközelítés nem engedi meg az alkotmány szövegének morális alapú felülbírálatát, és nem fogadja el, hogy az immorális jogszabály (önmagában ezért) semmis. Ugyanakkor az alapjogi katalógusban szereplő jogosultságokat olyan absztrakt elveknek tekinti, amelyek jogon kívüli erkölcsi elvárásokat tesznek a jogrend részévé. 53 Sólyom László inkább a jogpozitivizmus keretei közé helyezte az általa vezetett és aktivizmussal gyakran vádolt Alkotmánybíróság tevékenységét. Leírása szerint a testület el akarta kerülni, hogy az alkotmány szövegén túli magasabb elvekre, sőt természetjogra hivatkozva bíráskodjon. A demokratikus átmenettel összefüggő igazságtételi ügyekben az Alkotmánybíróság kifejezetten szembehelyezkedett a radbruchi formulára alapító német alkotmánybírósági gyakorlattal, és pozitivista jogállamfelfogást 50 SAJÓ András: Ígéret és szerződés: Az eszmék korlátozott szerepéről, SUNSTEIN, Cass R.: Incompletely Theorized Agreements, MOLDOVÁNYI Tibor: Értékvédő alkotmányőr. 53 KIS János: Vannak-e emberi jogaink?; KIS János: Alkotmányos demokrácia, ; Hozzá hasonlóan HALMAI Gábor: Az egyesülés szabadsága, 16.; HALMAI Gábor: A véleményszabadság határai,
20 képviselt. A fontosabb alapjogi ügyekben pedig azt a megoldást választotta, hogy külön-külön fejtette ki az egyes absztrakt elvek tartalmát és a megfelelő technikai mércéket. 54 A testület gyakorlata látszólag Sólyom leírását igazolja: nincs olyan döntés, amely kifejezetten a pozitív jogon túlra helyezkedne. Sőt, az idézett gondolatokban tulajdonképpen az egyik alkotmánybírósági önértelmezés köszön vissza: Az Alkotmánybíróság ( ) az értelmezésben nem az alkotmány feltételezett általános értékrendjéből indul ki, hanem az egyes alapjogokból kibontható értéktartalmakat fejti ki. Az egyes alapjogok értelmezésekor széles, összehasonlítható nemzetközi tényanyag és elméleti vélemény áll rendelkezésre ahhoz, hogy ne kelljen közvetlenül ideologikus vagy politikai érvekhez folyamodni. Az ilyen módszerű alkotmányértelmezést a formális garanciák hangsúlyozása az ideológiák közvetlen érvényesítésével szemben, az egyes jogok értéktartalmának kibontása pedig a pozitivizmussal való visszaéléssel szemben védi. 55 Az alkotmány morális értelmezésének kérdései az alkotmányos átalakulást követő másfél évtizedben kizárólag az alapjogokkal összefüggésben merültek fel. A vita középpontjában végig az állt, hogy az alkotmány alkalmazásakor milyen szerepük van a jogok mögötti morális értékeknek. 56 Jelentős változást a év hozott, amikor új megvilágításba került az alkotmány értékrendje. Az újszerű megközelítés Sólyom László nevéhez kapcsolható, aki köztársasági elnöki szerepében újrafogalmazta álláspontját a politikai morál és az alkotmány kapcsolatáról. Ennek első megnyilvánulásaként az államfő az alkotmány absztrakt értelmezését kezdeményezte az Alkotmánybíróságon, mert igényt tartott arra, hogy a kitüntetési ügyekben saját meggyőződése alapján érvényesítse az alkotmány értékrendjét, és adott esetben megtagadhassa a kitüntetés adományozását. A köztársasági elnök az alkotmány értékrendjét tekintette kiindulópontnak a miniszterelnök úgynevezett öszödi beszédének nyilvános közlése nyomán 54 SÓLYOM László: Az alkotmánybíráskodás kezdetei Magyarországon, /1996. (V. 17.) AB határozat, ABH 1996, Leginkább Jakab András maradt kívül ezen a diskurzuson, mert olvasata szerint a magyar alkotmánybírósági gyakorlat nem ismeri el az alkotmány felett vagy mögött álló erkölcsi érveket, ezért nincs mit megfontolni. JAKAB András: A magyar jogrendszer szerkezete,
(Kutatóhelyi vitára, nem végleges) PhD ÉRTEKEZÉS. Tóth Gábor Attila
(Kutatóhelyi vitára, nem végleges) PhD ÉRTEKEZÉS Tóth Gábor Attila MISKOLC 2008 MISKOLCI EGYETEM ÁLLAM- ÉS JOGTUDOMÁNYI KAR DEÁK FERENC ÁLLAM- ÉS JOGTUDOMÁNYI DOKTORI ISKOLA Tóth Gábor Attila TÚL A SZÖVEGEN
Túl a szövegen. Túl a szövegen Értekezés amagyaralkotmányról. Túl a szövegen. Értekezés. a magyar alkotmányról TÓTH GÁBOR ATTILA TÓTH GÁBOR ATTILA
TÓTH GÁBOR ATTILA Túl a szövegen 3980 Ft ISBN 978 963 276 034 6 9789632 760346 Értekezés a magyar alkotmányról Kezdetben voltak az emberi jogok. Majd lett egy alkotmány, amely elismerte a jogokat, és korlátok